Dalibor Jevtić
Dalibor Jevtić (Priština, 31. mart 1978.) srpski je političar, bivši zamenik predsednika opštine Štrpce, kao i bivši i aktuelni Ministar za zajednice i povratak i Zamenik predsednika Vlade  u Vladi Kosova.

Biografija 
Dalibor Jevtić rođen je u Prištini 31. marta 1978. godine. Do imenovanja na pozicije potpredsednika Vlade i ministra za zajednice i povratak Vladi Kosova obavljao je dužnost ministra za zajednice i povratak od aprila 2015. godine do septembra 2017. godine. Prethodno je u opštini Štrpce bio na poziciji zamenika gradonačelnika i to u periodu mart-april 2015. godine. Na poziciji ministra za zajednice i povratak bio je i u periodu od marta 2013. do decembra 2014. godine. Pre svoje političke karijere od 2001. do 2009. godine radio je za američku kompaniju KBR na Kosovu i u Iraku gde je radio kao menadžer. Nekoliko puta je nagrađivan od strane Vlade i Vojske SAD-a za izuzetan rad i doprinos i bio proglašen za menadžera godine 2009. u vreme kada je radio kao menadžer na projektu logističke podrške u mirovnim misijama u Iraku. Od Srpske pravoslavne crkve (SPC) dobio je posebno priznanje Eparhije Raško-prizrenske "Gramata" za veliki doprionos u obnovi pravoslavnih svetinja na Kosovu. Po zanimanju je master pravnik, govori srpski, engleski i služi se albanskim jezikom.

Politička karijera 
Političku karijeru započeo je u Samostalnoj liberalnoj stranci (SLS) gde je najpre učestvovao na lokalnim izborima u Štrpcu, kada je ta stranka prvi put učestvovala i odmah osvojila zapažene rezultate, kao i lokalnu vlast u Štrpcu. U opštini Štrpce oktobra 2009. godine počeo je da radi kao savetnik i šef Kabineta predsednika opštine u Opštini. Februara 2010. godine postao je visoki funkcioner u Samostalnoj liberalnoj stranci kada je izabran za direktora Stranke i od tada je preuzeo u nadležnost organizaciju stranke i svih narednih izbora. U opštini Štrpce marta 2010. godine zauzeo je poziciju izvršnog direktora i direktora za odnose sa javnošću, da bi marta 2013. godine preuzeo dužnost ministra za zajednice i povratak u Vladi Kosova. Kao ministar bavio se problemima povratnika ali posebno je radio na pitanju opstanka srpskog naroda na Kosovu i za vreme njegovog mandata izgrađeno je više od 400 kuća i realizovano više projekata u okviru podrške procesu povratka i opstanka. Nakon izbora 2014. godine i završetka mandata Vlade Kosova ponovo se vraća u lokalnu samoupravu gde je marta 2015. godine postao zamenik predsednika opštine Štrpce, da bi se već aprila iste godine na predlog Liste Srpska vratio na čelo Ministarstva za zajednice i povratak. Prethodno je usled neslaganja sa politikom SLS-a u leto 2014. godine napustio ovu političku partiju i zajedno sa svojim saradnicima i političkim saborcima septembra 2015. godine priključio se Srpskoj naprednoj stranci (SNS).

Priznanja 
 Gramata Svetog Arhijerejskog Sabora Srpske Pravoslavne Crkve (septembar 2014.)
 Menadžer godine 2008. KBR
 Više desetina priznanja i plaketa zahvalnosti (2000.-2016.)

Reference 

Srpski političari
Biografije, Priština